U-I-160/11, U-I-184/11
Natisni
Opravilna št.:
U-I-160/11, U-I-184/11
Datum odločitve:
15. 5. 2012
ECLI:
ECLI:SI:USRS:2012:U.I.160.11
Akt:
Zakon o prejemkih poslovodnih oseb v gospodarskih družbah v večinski lasti Republike Slovenije in samoupravnih lokalnih skupnosti (Uradni list RS, št. 21/10 in 8/11) (ZPPOGD)

Uredba o določitvi najvišjih razmerij za osnovna plačila ter višine spremenljivih prejemkov direktorjev (Uradni list RS. št. 34/10 in 52/11)
Izrek:
Pobude za začetek postopka za oceno ustavnosti Zakona o prejemkih poslovodnih oseb v gospodarskih družbah v večinski lasti Republike Slovenije in samoupravnih lokalnih skupnosti (Uradni list RS, št. 21/10 in 8/11) ter za oceno ustavnosti in zakonitosti Uredbe o določitvi najvišjih razmerij za osnovna plačila ter višine spremenljivih prejemkov direktorjev (Uradni list RS. št. 34/10 in 52/11) se zavržejo.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.5.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker ne odpira pomembnega vprašanja.
1.4.9.2 - Ustavno sodstvo - Postopek - Stranke - Interes.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
NLB Leasing Maribor, d. o. o., Maribor in drugi
Datum vloge:
28. 7. 2011
Vrsta odločitve:
sklep
Vrsta rešitve:
zavrženje
Dokument:
US29759
Dokument v PDF obliki:
U-I-160-11, U-I-184-11.pdf
140 KB
Prenesite datoteko
U-I-160/11-4
U-I-184/11-4
15. 5. 2012
SKLEP
Ustavno sodišče je v postopku za preizkus pobud NLB Leasing Maribor, d. o. o., Maribor, in Darje Trojner, Maribor, ki ju zastopa Biserka Grmek, odvetnica v Mariboru, ter Roberta Kranjca, Šmarje, ki ga zastopa Denis Zobarič, odvetnik v Kopru, na seji 15. maja 2012
sklenilo:
Pobude za začetek postopka za oceno ustavnosti Zakona o prejemkih poslovodnih oseb v gospodarskih družbah v večinski lasti Republike Slovenije in samoupravnih lokalnih skupnosti (Uradni list RS, št. 21/10 in 8/11) ter za oceno ustavnosti in zakonitosti Uredbe o določitvi najvišjih razmerij za osnovna plačila ter višine spremenljivih prejemkov direktorjev (Uradni list RS. št. 34/10 in 52/11) se zavržejo.
OBRAZLOŽITEV
1. Pobudniki izpodbijajo Zakon o prejemkih poslovodnih oseb v gospodarskih družbah v večinski lasti Republike Slovenije in samoupravnih lokalnih skupnosti (v nadaljevanju ZPPOGD) in Uredbo o določitvi najvišjih razmerij za osnovna plačila ter višine spremenljivih prejemkov direktorjev (v nadaljevanju Uredba). Zatrjujejo, da sta v neskladju z 2., 14., 74. in 155. členom Ustave, ker naj bi omejevala pogodbeno svobodo organov nadzora in direktorjev ter jih postavljala v neenak položaj v primerjavi s temi organi v drugih gospodarskih družbah. Pobudnica Trojner in pobudnik Kranjc, ki sta direktorja tovrstnih gospodarskih družb, utemeljujeta pravni interes z znižanjem svoje mesečne plače. Pobudnica NLB Leasing Maribor, ki je delodajalka pobudnice Trojner, pravni interes utemeljuje z dejstvom, da z vodilnimi delavci ne bo mogla sklepati stimulativnih pogodb o zaposlitvi, zaradi česar dolgoročno ne bo mogla obdržati kvalitetnih kadrov. Pobudniki predlagajo, naj Ustavno sodišče pobudo sprejme, razveljavi ZPPOGD in odpravi na njegovi podlagi izdano Uredbo.
2. Pobudo za začetek postopka za oceno ustavnosti (in zakonitosti) lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana pravila, ki jih morajo člani organov nadzora upoštevati pri odločanju o sklepanju pogodb z direktorji, ne učinkujejo neposredno. Na direktorje učinkujejo šele s podpisom pogodbe, ki je usklajena z ZZPOGD (prvi odstavek 9. člena ZZPOGD), oziroma, ko Ministrstvo za gospodarstvo kot organ nadzora nad izvajanjem ZZPOGD v pravdi dokaže ničnost pogodbenih določil, ki omogočajo višje prejemke od zakonsko določenih (5. člen ZZPOGD). V primerih, ko izpodbijani predpis ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82).
4. Pobudnica NLB Leasing Maribor ne izkazuje lastnega neposrednega pravnega interesa. Izpodbijane določbe se neposredno nanašajo le na pravni položaj njene direktorice, ne pa na njen lasten položaj. Za utemeljitev pravnega interesa ne zadošča niti pavšalna navedba, da dolgoročno ne bo mogla obdržati kvalitetnih kadrov. Zato je Ustavno sodišče njeno pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: podpredsednik mag. Miroslav Mozetič ter sodnice in sodnika dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Podpredsednik